Қыздар университеті Жазғы дайындық мектебін биыл да жалғастырады
DATE: 12:53, 06 Маусым 2017 | GMT +5
TITLE: Қыздар университеті Жазғы дайындық мектебін биыл да жалғастырады
URL: https://kaz.inform.kz/news/kyzdar-universiteti-zhazgy-dayyndyk-mektebin-biyl-da-zhalgastyrady_a3033382/
META: DATE: 12:53, 06 Маусым 2017 | GMT +5
TOTAL WORDS: 221
AUTHOR(S):
TEXT: Аталған білім ордасының хабарлауынша, жазғы мектепті ұйымдастырудағы басты мақсат - Алматы облысының шалғай аудандарындағы әлеуметтік жағдайы төмен отбасылардың 10 сыныпты аяқтап, 11 сыныпқа көшкен оқушы қыздарын ҰБТ-ның жаңа форматымен міндетті және таңдау пәндері бойынша дайындау. Еске сала кетейік, «Жазғы дайындық мектебі» атты әлеуметтік жоба өткен 2016 жылы алғаш рет Алматы облысы әкімі А. Баталовтың қолдауымен бастау алып, Алматы облысындағы әлеуметтік жағдайы төмен отбасылардың қыздарына арналып, қолдау көрсету мақсатында ұйымдастырылған еді. Өткен жылы бұл жоба бойынша Жазғы мектепте 86 оқушы қыз білім алса, биылғы жылы 200-ден астам оқушы қыз қатысуға ниет білдіріп, тіркеліп отыр. Тіркеу электронды түрде 29 мамырға дейін жүргізілді. Жазғы дайындық мектебіне жетім, жартылай жетім, көпбалалы отбасы, атаанасы мүгедек, ауыл мектебінің оқушылары қабылданды. Өтініш білдірушілердің басым бөлігі - Алматы қаласының және облысының оқушылары. Оқушыларға бір ай бойы университеттің білікті оқытушы-профессорлар құрамы сабақ береп, білімдерін шыңдайтын болады. Оқу курсы аясында қыздарды әсем қала Алматының көрікті жерлерін аралату, университетішілік небір қызықты іс-шараларға қатыстыру, театрлар мен қаланың түрлі мәдени шараларына апару көзделген. Оқу орнындағы алты факультет бойынша әр күнге «Ашық есік» күнін де өткізу жоспарлануда. Сонымен қатар, қыздар үшін Алматы қаласындағы ірі жоғары оқу орындарының тыныс-тіршілігімен таныстыру экскурсиясы ұйымдастырылады. Маусым айының соңына дейін жалғасатын оқу тегін жүргізілетін болады. Мектеп оқушыларына Қыздар университетінің жатақханасынан тегін орын да қарастырылған. Оқу барысында қыздар университетке қарасты Ғылыми кітапхананы, «Аққу» бассейні мен тренажер залдарын да қолдануға мүмкіндік алады
